Ma me ne ñá mfaŋ ndzík,
Tará éñe ñí a ne mbeñ afúp.
Mfás óse ye ó ne kaa wúm bibumá ébe ma,
aa vea wɔ;
éwí áse wá wá wúm bibumá,
aa kpára wɔ ná ó tɔbɔ mfúbánn;
á mfá ye ná ó daŋdaŋ wúm bibumá.
Mína míní ntɔɔ́ mifúbánn akála éfíá me kɔ́bɔ yaá mína.
Tɔbɔgán mbán ébe ma,
ma fe ébe mína.
Ntéññ mbɔ́ɔ́ ané mfás ndzík ó sés wúm bibumá ébyen etámm,
ngé wá kaa tsinibe á ndzík,
amvála te fe mína ngé mína kaa átɔbɔ mbán ébe ma.
Ma me ne ndzík,
mína mifás.
Éñí aa tɔbɔ mbán ébe ma,
ma fe ébe éñe,
éñí te aa wúm abwiññ bibumá,
amú ná nkánán ya ma,
míní sés bɔ dzam enziŋ.
Ngé mot aa bɔ kaa átɔbɔ mbán ébe ma,
bá ye ñí wea ó féñ ané mfás,
ñí a mana fe kót;
véa bé kóán myɔ,
bé wea myɔ á ndúán été,
myá mí ŋga dzík fe.
Ngé míní tɔbɔ mbán ébe ma,
bífíá byam byá bí tɔbɔ fe mbán ébe mína,
dzaagán édí mína kómo,
dá dá ye fe mína bɔban.
Ébe dzam te édɔ Tará aa ñɔŋ ya dɔ dúmá,
ná míní vé abwiññ bibumá,
néa éñe fe mína lére ná míní ne béyága bam.
Amvála ané Tará a dziŋ yaá ma,
amvála te fe ma me dziŋ yaá mína;
tɔbɔgán mbán édziŋŋ dam été.
Ngé míní baale mémvéná mam,
mína ye tɔbɔ mbán édziŋŋ dam été,
amvála ané ma me baale yaá mémvéná Tará,
ma tɔbɔ fe mbán édziŋŋ déñ été.
Me kɔ́bɔ yaá ya mína é mam má,
á mfá ye ná mésán mam mé ne tɔbɔ ébe mína,
ya fe ná mésán menan mé ne tɔbɔ ndzálánn abóm.
É mvéná dam édɔ ñí ná,
míní dziŋŋán bevɔ́ɔ́ ya ébá bevɔ́ɔ́,
amvála ané ma me dziŋ yaá fe mína.
Mot enziŋ ĕé belé édziŋŋ dá daŋ édí,
ná mot aa kee éniŋ dzeñ ákála bemvwíññ.
Míní ne bemwíi,
ngé mína bɔ édí ma mánan mína.
Măá bera fe mína lwée ná aloá,
amú ná oloá wăá yem édí é mása weñ aa bɔ.
Ve ma me lwée yaá mína ná bemwíi,
amú ná me lére yaá mína édí áse me wók yaá ébe Tará.
Se mína mínaá tɔ́p ma,
ve fáve ná ma maá tɔ́p mína,
me téle yaá fe mína ná,
míníí ke míní wúm bibumá,
ya fe ná ébumá denan é tɔbɔ mbán,
á mfá ná édí áse mína dzaa Tará ébe éyola dam,
á vé mína dɔ.
Édí,
édɔ ma mánan mína ná,
míní dziŋŋán bevɔ́ɔ́ ya ébá bevɔ́ɔ́.